**Herminia Fariña Cobián**, nada en Santiago de Compostela o 4 de abril de 1904 e finada en Simes (Meaño) o 16 de outubro de 1967, foi unha poeta e dramaturga galega.

Traxectoria
-----------

Filla de José Fariña González, militar, e Regina Cobián Tejo, viviu a infancia en diferentes cidades pola profesión do pai. Aos dez anos trasládase a Simes, Meaño, á casa da avoa materna, onde comeza a desenvolver a súa vocación literaria.

Os seus versos apareceron nas revistas *Vida Gallega*, da que foi asidua colaboradora, e *Gloria Femenina*. O seu primeiro libro foi *Cadencias*, un poemario en castelán publicado en Pontevedra en 1922. En 1924 publicou *Seara*, con poemas en galego. 

Tamén publicou en galego o poema dramático *Margarida a malfadada* e a peza cómica *O soldado froita e outros diálogos e monólogos*. *Margarida a malfadada*, xunto coa comedia en castelán *La marquesa de Miraflores*, foron estreadas no Teatro Principal de Santiago o 23 de marzo de 1927.

Colaborou en *La Temporada en Mondariz* e publicou nesa vila *Pétalos líricos* en 1927. Foi elixida membro correspondente da Real Academia Galega en 1925.

Marchou a Buenos Aires, onde colaborou en publicacións como *Céltiga*, *La Razón* ou *El Mundo* de Montevideo. Tamén publicou alí *Bajo el cielo porteño* (1930) e *Hosanna* (1931). 

Regresou a Galicia en xaneiro de 1932 e escribiu unha zarzuela en tres actos e un cadro, *O avarento*, con música de José Jané. Foi vivir co pai, destinado en Calatayud, onde fundou e dirixiu a revista *Fortaleza* dende febreiro de 1935. A finais de 1935 malvivía en Madrid, e mesmo se chegou a solicitar colaboración popular para aliviar a súa situación.

Nos seus anos mozos.
En 1937 publicou *¡Por España y para España! (El libro del combatiente)*, con 14 poemas de exaltación relixiosa e franquista, dez deles en castelán e catro en galego. O libro foi utilizado como propaganda polo bando sublevado. Ante o goberno franquista de Burgos publicitábase como orfa de pai, "asasinado polo bando republicano".

Colaborou en *La Noche*, *Sonata Gallega* e *Ciudad*. En 1950, con motivo das festas de Vigo, publicou o folleto *Cantiga serea* con tres poemas.

A principios da década de 1960 instalouse definitivamente en Simes, Meaño, onde morreu o 16 de outubro de 1966.

Vida persoal
------------

Casou con Eduardo del Río en xullo de 1922. Ao enviuvar del, casou con Pedro Fontenla Camiña o 7 de xuño de 1930 en Buenos Aires. Novamente viúva, casou por terceira vez con Isaac Sánchez Alonso en Madrid en 1939. 

Era irmá do médico e político Ramón Fariña Cobián.

Notas
-----

1. ↑  Marco, Aurora (1996). "Herminia Fariña Cobián. Un corazón inxel na bretemosa Compostela". *Andaina: revista do Movemento Feminista Galego,* (15): 29–31.
2. ↑  *El Pueblo Gallego*, 17-10-1967, p. 14.
3. ↑  *El Orzán*, 23-3-1927, p. 1.
4. ↑  *Vida Gallega*, 30-6-1931, p. 8.
5. ↑  *Vida Gallega*, 10-2-1932, p. 8.
6. ↑  *El Avisador Numantino*, 13-2-1935, p. 3.
7. ↑  "¡Humanidad! Gallegos en pie", *El Progreso*, 29-12-1935, p. 1.
8. ↑  *El Pueblo Gallego*, 20-6-1937, p. 9.
9. ↑  "El dolor de la poetisa huérfana. Un general que murió en su cama". *La Vanguardia*: 3. 19-5-1938.
10. ↑  *La Noche*, 26-8-1950, p. 6.
11. ↑  *La Integridad*, 1-8-1922, p. 2.
12. ↑  *El Progreso*, 12-7-1930, p. 2.
13. ↑  *Vida Gallega*, 10-8-1930, p. 39.

Véxase tamén
------------

### Bibliografía

* Alonso Montero, Xesús (1997). *Os poetas galegos e Franco*. Akal. ISBN 84-460-0839-4.
* Alvarellos, Enrique (1993). *Mulleres destacadas de Galicia*. Alvarellos Editora. p. 90. ISBN 84-85311-96-5.
* Carballo Calero, R. (1975) [1963]. *Historia da literatura galega contemporánea*. Galaxia. p. 609-610. ISBN 84-7154-227-7.
* Couceiro Freijomil, Antonio (1951-53). *Diccionario Bio-bibliográfico de Escritores* (en castelán) **II**. Bibliófilos Gallegos. p. 13.
* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. pp. 133–134. ISBN 84-7492-465-0.
* Marco, Aurora (2007). *Dicionario de Mulleres Galegas*. Edicións A Nosa Terra. p. 153. ISBN 978-84-8341-146-9.
* Rodríguez Lema, Guillermo (1996). *Herminia Fariña*. Santiago de Compostela: Xunta de Galicia. ISBN 84-453-1591-9.
* Vilavedra, Dolores, ed. (1995). *Diccionario da Literatura Galega. Autores* **I**. Vigo: Editorial Galaxia. p. 199. ISBN 84-8288-019-5.
* "Fariña Cobián, Herminia". *Gran Enciclopedia Galega* (DVD). El Progreso. 2005. ISBN 84-87804-88-8.
* "Fariña Cobián, Herminia". *Dicionario biográfico de Galicia* **2**. Ir Indo Edicións. 2010-2011. p. 43.

### Ligazóns externas

* 

* "Herminia Fariña". *Álbum de Galicia* do Consello da Cultura Galega.
* Dª Herminia Fariña: a poetisa do Salnés

|  |  |
| --- | --- |
| Control de autoridades | 
* Wd: Q9003182
* BNE: XX1264057

 |